b'\n_START_ARTICLE_\nMatinea\n_START_PARAGRAPH_\nMatinea tarkoittaa perinteisesti aamu- tai iltap\xc3\xa4iv\xc3\xa4n kulttuuritilaisuutta, kuten teatteriesityst\xc3\xa4 tai konserttia. Matineaan voi esimerkiksi liitty\xc3\xa4 musiikkiesitysten v\xc3\xa4liin sijoitettuja lyhyit\xc3\xa4 esitelmi\xc3\xa4 tapahtuman teemasta. Matineaa voidaan k\xc3\xa4ytt\xc3\xa4\xc3\xa4 musiikin oppilaitoksen j\xc3\xa4rjest\xc3\xa4m\xc3\xa4n oppilaskonsertin muotona ja nimityksen\xc3\xa4. My\xc3\xb6s ilta- tai aamup\xc3\xa4iville sijoittuvaa elokuvaesitysten sarjaa voidaan nyky\xc3\xa4\xc3\xa4n nimitt\xc3\xa4\xc3\xa4 markkinointiviestinn\xc3\xa4ss\xc3\xa4 matineaksi._NEWLINE_Matinean k\xc3\xa4sitteeseen liittyy perinteisesti hienostuneisuuden s\xc3\xa4vy. Alun perin tilaisuuksien ajankohdalla my\xc3\xb6s viitattiin siihen, ettei niit\xc3\xa4 ollut tarkoitettu tavanomaisessa p\xc3\xa4iv\xc3\xa4ty\xc3\xb6ss\xc3\xa4 k\xc3\xa4yville laajoille kansankerroksille.'